Na temelju članka 78. Zakona o komunalnom gospodarstvu („Narodne novine“ br. 68/18, 110/18 i 32/20), te članka 32. stavka 1. Točke 26. Statuta Grada Vukovara („Službeni vjesnik“ Grada Vukovara br. 4/09., 7/11., 4/12., 7/13., 7/15., 1/18. i 2/18. - pročišćeni tekst, 7/19. – Odluka Ustavnog suda Republike Hrvatske, 3/20., 3/21. i 15/22.), Gradsko vijeće Grada Vukovara, na \_\_\_\_ sjednici od \_\_\_\_\_\_\_\_\_\_ 2024. godine, donijelo je:

**O D L U K U
o komunalnom doprinosu**

1. **OPĆE ODREDBE**

**Članak 1.**

Ovom Odlukom utvrđuju se:

1. zone u Gradu Vukovaru za plaćanje komunalnog doprinosa,
2. jedinična vrijednost komunalnog doprinosa za pojedine zone u Gradu Vukovaru,
3. obveznici plaćanja komunalnog doprinosa,
4. obračun komunalnog doprinosa,
5. donošenje rješenja, način i rokovi plaćanja komunalnog doprinosa,
6. opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa,
7. završne odredbe.

**Članak 2.**

 Komunalni doprinos je novčano javno davanje koje se plaća za korištenje komunalne infrastrukture na području Grada Vukovara i položajne pogodnosti građevinskog zemljišta prilikom građenja ili ozakonjenja građevine, ako zakonom kojim se uređuje komunalno gospodarstvo nije propisano drukčije.

 Komunalni doprinos je namjenski prihod Grada Vukovara koji se može koristi samo za financiranje građenja i održavanja komunalne infrastrukture.

1. **ZONE ZA PLAĆANJE KOMUNALNOG DOPRINOSA**

**Članak 3.**

Zone u Gradu Vukovaru za plaćanje komunalnog doprinosa određuje se s obzirom na uređenost i opremljenost zone komunalnom infrastrukturom i s obzirom na položaj područja zone u Gradu.

Grad Vukovar podijeljen je na pet zona, i to:

**Zona I.** (prva zona) obuhvaća prostor centra Grada Vukovara omeđen crtom koja kreće od rijeke Dunav te ide ulicom Dunavski prilaz (desna strana) željezničkom prugom, rijekom Vuka, ulicama Ivana Gorana Kovačića – Podvuka, Frankopanskom, Trgom kralja Tomislava, ulicama Nikole Andrića – Klozerski sokak, Stjepana Radića, Trgom Slavije (obje strane navedenih ulica i trgova), te usjekom koji ide preko k.č.br. 3940 k.o. Vukovar do rijeke Dunav.

**Zona II.** (druga zona) obuhvaća prostor centra Borovo naselje koja kreće od spoja ulica Dvanaest redarstvenika i Kudeljarska, te ide željezničkom prugom do granice sa Općinom Borovo, granicom sa Općinom Borovo i ulicom Dvanaest redarstvenika do spajanja sa Kudeljarskom ulicom (obje strane navedene ulice).

**Zona III.** (treća zona) obuhvaća prostor između prve i druge zone i granice građevinskog područja naselja Vukovar.

**Zona IV.** (četvrta zona) obuhvaća prostor građevinskog područja naselja Sotin i Lipovača.

**Zona V.** (peta zona) obuhvaća:

1. prostor između građevinskog područja naselja Vukovar, Sotin, Lipovača i granice Grada Vukovara,
2. prostor izdvojenih građevinski područja Jakobovac i Ovčara,
3. prostor definiran Generalnim urbanističkim planom Grada Vukovara za korištenje i namjenu oznake: Gospodarske namjene – I – a odnosi se isključivo na prostore gospodarsko-poslovne namjene na navedenom području.
4. **JEDINIČNE VRIJEDNOSTI KOMUNALNOG DOPRINOSA**

**Članak 4.**

Jedinična vrijednost komunalnog doprinosa određuje se za pojedine zone u Gradu tako da je ta vrijednost najviša za prvu zonu, a manja za svaku iduću zonu.

Jedinična vrijednost komunalnog doprinosa određuje se ovisno o zoni u kojoj se nalazi zemljište sukladno stavku 1. ovoga članka, ovisno o namjeni građevine te ovisno o vrijednosti prosječnih troškova građenja m³ građevine u Republici Hrvatskoj.

Jedinična vrijednost komunalnog doprinosa za prvu zonu ne može biti veća od 10% prosječnih troškova građenja m3 građevine u Republici Hrvatskoj.

Podatak o prosječnim troškovima građenja m3 građevine u Republici Hrvatskoj objavljuje ministar nadležan za graditeljstvo u “Narodnim novinama”.

Jedinične vrijednosti komunalnog doprinosa za građenje u pojedinim zonama iz članka 3. Ove Odluke određuje se u eurima po m3građevine i to:

1. Za I. zonu 10,00 EUR
2. Za II. zonu 7,00 EUR
3. Za III. zonu 4,00 EUR
4. Za IV. zonu 3,00 EUR
5. Za V. zonu 2,00 EUR
6. **OBVEZNICI PLAĆANJA KOMUNALNOG DOPRINOSA**

**Članak 5.**

Komunalni doprinos plaća vlasnik zemljišta na kojem se gradi ili rekonstruira građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

U slučaju kada podnositelj zahtjeva za ozakonjenje građevine nije ujedno i vlasnik zemljišta na kojem se nalazi ozakonjena građevina, tada je podnositelj zahtjeva obveznik u skladu sa zakonom kojim se uređuje postupanje s nezakonito izgrađenim zgradama.

Ako je zemljište iz stavka 1. ovoga članka u suvlasništvu odnosno ima više investitora, suvlasnici kao obveznici plaćaju komunalni doprinos razmjerno svom suvlasničkom dijelu, a suinvestitori kao obveznici plaćaju komunalni doprinos u jednakim dijelovima, osim ako se pisanim ugovorom, sporazumom ili ovjerenom zajedničkom izjavom ne dogovore drukčije. Za obvezu podmirenja komunalnog doprinosa odgovornost suinvestitora je solidarna.

U slučaju kada postoji više podnositelja zahtjeva iz stavka 2. ovog članka, komunalni doprinos plaća se razmjerno suvlasničkom dijelu zgrade, veličini posebnog dijela zgrade podnositelja zahtjeva odnosno prema veličini funkcionalne jedinice koji podnositelj zahtjeva koristi, sve u skladu sa zakonom kojim se uređuje postupanje s nezakonito izgrađenim zgradama.

Iznimno od stavka 3. ovoga članka, ako se suvlasnički udjeli ne mogu utvrditi, suvlasnici plaćaju komunalni doprinos u jednakim dijelovima.

Za svakog suvlasnika, odnosno suinvestitora, može se donijeti posebno rješenje o komunalnom doprinosu.

1. **OBRAČUN KOMUNALNOG DOPRINOSA**

**Članak 6.**

Komunalni doprinos za građevine, obračunava se množenjem obujma građevine koja se gradi ili je izgrađena, izraženog u kubnim metrima (m³) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Ako se gradi višenamjenska građevina, obujam se obračunava za svaku namjenu posebno.

Za izračunavanje obujma građevine primjenjuju se odredbe pravilnika kojim se propisuje način utvrđivanja obujma i površine građevina u svrhu obračuna komunalnog doprinosa.

**Članak 7.**

Ako se postojeća građevina uklanja zbog građenja nove građevine ili ako se postojeća građevina dograđuje ili nadograđuje (rekonstruira), komunalni doprinos obračunava se na razliku obujma građevine u odnosu na prijašnji obujam zgrade, a o čemu nadležni Upravni odjel Grada Vukovara za poslove komunalnog gospodarstva (nadalje Upravni odjel), donosi rješenje o obvezi plaćanja komunalnog doprinosa za razliku obujma građevine.

Ako je obujam građevine koja se gradi manji ili jednak obujmu postojeće građevine koja se uklanja, ne plaća se komunalni doprinos, a o čemu Upravni odjel, donosi rješenje kojim se utvrđuje da ne postoji obveza plaćanja komunalnog doprinosa.

Postojeća građevina smatra se građevina izgrađena bez građevinske dozvole prije 15. veljače 1968. g., građevina izgrađena prema odgovarajućem aktu kojim se odobrava građenje i građevina za koju je izdano rješenje o izvedenom stanju.

Da bi obveznik ostvario pravo iz stavka 1. i 2. ovog članka, podaci za obračun komunalnog doprinosa, tj. obujam građevine, koja se gradi, dograđuje (rekonstruira) ili ozakonjuje i obujam postojeće građevine, te razlika obujma, moraju biti iskazani u projektnoj dokumentaciji.

Ukoliko je obujam postojeće građevine veći od obujma građevine koja se gradi ili ozakonjuje, isti se umanjuje do veličine obujma građevine koja se gradi ili ozakonjuje, bez prava na povrat za razliku u obujmu u odnosu na postojeću građevinu.

Ako je izmijenjena pravomoćna građevinska dozvola, drugi akt za građenje ili glavni projekt na način da se povećava obujam građevine, komunalni doprinos se obračunava na razliku obujma građevine u odnosu na obujam građevine za koju je već obračunat komunalni doprinos.

1. **DONOŠENJE RJEŠENJA, NAČIN I ROKOVI PLAĆANJA**

**Članak 8.**

Rješenje o komunalnom doprinosu obvezatno sadrži:

1. podatke o obvezniku komunalnog doprinosa,

2. iznos sredstava komunalnog doprinosa koji je obveznik dužan platiti,

3. obvezu, način i rokove plaćanja komunalnog doprinosa i

4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

Ništavno je rješenje o komunalnom doprinosu koje nema sadržaj propisan stavkom 1. ovog članka.

**Članak 9.**

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od stavka 1. ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

**Članak 10.**

Rješenje o komunalnom doprinosu donosi Upravni odjel Grada Vukovara nadležno za poslove komunalnog gospodarstva (u nastavku: Upravni odjel) u skladu s odredbama Odluke o komunalnom doprinosu u postupku pokrenutom po službenoj dužnosti ili po zahtjevu stranke.

Kad se rješenje o komunalnom doprinosu donosi u postupku po službenoj dužnosti donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

Kad se rješenje o komunalnom doprinosu donosi u postupku pokrenutim po zahtjevu stranke donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

Kada se radi o građevini za koju se građevinska dozvola donosi primjenom odredbi Zakona o gradnji ili građevini koja se ozakonjuje primjenom odredbi Zakona o postupanju s nezakonito izgrađenim zgradama, nadležno upravno tijelo koje je donijelo građevinsku dozvolu ili rješenje o izvedenom stanju dužno je Upravnom odjelu nadležnom za poslove komunalnog gospodarstva, u roku od 15 dana od dana pravomoćnosti dostaviti pravomoćnu građevinsku dozvolu ili rješenje o izvedenom stanju i podatke potrebne za izračun komunalnog doprinosa (osim za nezakonito izgrađenu pomoćnu zgradu koja je u funkciji osnovne zgrade, koja ima jednu etažu i čija tlocrtna površina nije veća od 50,00 m²).

Kada se radi o građevini za koju se izdaje uporabna dozvola bez građevinske dozvole u skladu s glavnim projektom ili koja se prema posebnom propisu evidentira u katastru - za koje je vlasnik ili investitor dužan prijaviti početak građenja (Pravilnik o jednostavnim i drugim građevinama i radovima), Upravno tijelo nadležno za donošenje akata za gradnju uz prijavu početka građenja, dužno je u roku od 15 dana od prijave početka građenja Upravnom odjelu nadležnom za komunalno gospodarstvo, dostaviti podatke za izračun komunalnog doprinosa iz glavnog projekta.

Ako se rješenje o komunalnom doprinosu donosi po zahtjevu stranke, ista je dužna uz zahtjev priložiti pravomoćnu građevinsku dozvolu ili pravomoćno rješenje o izvedenom stanju i/ili podatke potrebne za izračun komunalnog doprinosa radi donošenja rješenja o komunalnom doprinosu.

U slučaju da obveznik ne dostavi glavni projekt-podatke potrebne za obračun komunalnog doprinosa Upravni odjel obračunat će komunalni doprinos temeljem dostupnih podataka.

**Članak 11.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnog gospodarstva nije propisano drukčije.

Ako je Grad Vukovar u skladu s posebnim zakonom kojim se uređuje prostorno uređenje sklopio ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se i u skladu s tim ugovorom.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenja tog rješenja te rješenja o obustavi postupka može se izjaviti žalba o kojoj odlučuje upravno tijelo Vukovarsko-srijemske županije nadležno za poslove komunalnog gospodarstva.

**Članak 12.**

Upravni odjel izmijeniti će po službenoj dužnosti ili po zahtjevu obveznika komunalnog doprinosa odnosno investitora ovršno, odnosno pravomoćno rješenje o komunalnom doprinosu ako je izmijenjena pravomoćna građevinska dozvola, drugi akt za građenje ili glavni projekt na način koji utječe na obračun komunalnog doprinosa.

Rješenjem o izmjeni rješenja o komunalnom doprinosu u slučaju iz stavka 1. ovog članka, obračunati će se komunalni doprinos prema izmijenjenim podacima i odrediti plaćanje ili povrat razlike komunalnog doprinosa prema ovoj Odluci, po kojoj je rješenje o komunalnom doprinosu doneseno.

Obveznik komunalnog doprinosa odnosno investitor u slučaju odredbe stavka 1. i 2. ovog članka nema pravo na obračun kamata od dana uplate komunalnog doprinosa do dana određenog rješenjem za povrat doprinosa.

**Članak 13.**

Upravni odjel na zahtjev obveznika komunalnog doprinosa odnosno investitora, poništit će ovršno, odnosno pravomoćno rješenje o komunalnom doprinosu, ako je građevinska dozvola ili drugi akt za građenje oglašen ništavnim ili je poništen bez zahtjeva odnosno suglasnosti obveznika odnosno investitora.

Rješenjem o poništenju rješenja o komunalnom doprinosu iz stavka 1. ovog članka, odredit će se i povrat uplaćenog komunalnog doprinosa u roku maksimalno do dvije godine od dana izvršnosti rješenja komunalnog doprinosa.

Obveznik komunalnog doprinosa odnosno investitor u slučaju odredbe stavka 1. i 2. ovog članka nema pravo na obračun kamata od dana uplate komunalnog doprinosa do dana određenog rješenjem za povrat doprinosa.

**Članak 14.**

Kada je komunalni doprinos plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost obveznika odnosno investitora, Upravni odjel će uračunati komunalni doprinos kao plaćeni dio komunalnog doprinosa na istom ili drugom građevnom zemljištu na području Grada Vukovara, ako to zatraži obveznik komunalnog doprinosa odnosno investitor.

Obveznik komunalnog doprinosa odnosno investitor nema pravo za uplaćeni iznos tražiti obračun kamata, niti ima pravo tražiti obračun kamata za iznos koji se uračunava kao plaćeni dio komunalnog doprinosa koji se plaća za građenje građevine na istom il drugom zemljištu.

**Članak 15.**

Prije donošenja rješenja o komunalnom doprinosu Upravni odjel obavijestit i pozvat će obveznika da se izjasni o načinu i rokovima plaćanja komunalnog doprinosa. U slučaju da se obveznik ne odazove pozivu na izjašnjavanje Upravni odjel rješenjem će odrediti obvezniku jednokratno plaćanje komunalnog doprinosa.

Komunalni doprinos obveznik plaća jednokratno uplatom u Proračun Grada Vukovara, u roku od 15 dana od dana izvršnosti rješenja o komunalnom doprinosu.

Iznimno od odredbe stavka 1. ovog članka, na zahtjev obveznika može se odobriti obročna otplata komunalnog doprinosa na način i u rokovima iz članka 16. ove Odluke, s tim da je obveznik dužan prvi obrok platiti u roku od 15 dana od dana izvršnosti rješenja kojim mu se odobrava obročna otplata.

Obveznik komunalnog doprinosa koji ozakonjuje građevine temeljem odredbi Zakona o postupanju s nezakonito izgrađenim zgradama, može zatražiti odgodu plaćanja komunalnog doprinosa na rok od godinu dana od dana izvršnosti rješenja o izvedenom stanju, te je dužan platiti komunalni doprinos u roku 15 dana od dana proteka odgodnog roka.

Ako obveznik ne plati komunalni doprinos u skladu i na način određen pravomoćnim rješenjem o komunalnom doprinosu provest će postupak ovrhe u skladu s zakonom.

Na dospjeli neplaćeni iznos komunalnog doprinosa plaća se zakonska zatezna kamata.

**Članak 16.**

Na zahtjev obveznika odnosno investitora plaćanje komunalnog doprinosa, Upravni odjel nadležan za izdavanje rješenja odobrit će obročnu otplatu komunalnog doprinosa, ovisno o visini komunalnog doprinosa u rokovima kako slijedi:

A) FIZIČKE OSOBE

- od 1.500,00 ili 2.000,00 EUR do 10.000,00 EUR, odobrit će se plaćanje u maksimalno 12 mjesečnih obroka s time da prvi obrok mora iznositi 30% ukupne obveze, a ostali iznos u jednakim mjesečnim obrocima.

- od 10.000,00 EUR, odobriti plaćanje u maksimalno 24 mjesečnih obroka s time da prvi obrok mora iznositi 30% ukupne obveze, a ostali iznos u jednakim mjesečnim obrocima.

B) PRAVNE OSOBE

- od 7.500,00 EUR do 15.000,00 EUR, odobrit će se plaćanje u maksimalno 12 mjesečnih obroka s time da prvi obrok mora iznositi 30% ukupne obveze, a ostali iznos u jednakim mjesečnim obrocima.

- od 15.000,00 EUR, odobriti plaćanje u maksimalno 24 mjesečnih obroka s time da prvi obrok mora iznositi 30% ukupne obveze, a ostali iznos u jednakim mjesečnim obrocima.

**Članak 17.**

U slučaju obročne otplate komunalnog doprinosa do 10.000,00 EUR, obveznik plaćanja komunalnog doprinosa dužan je dostaviti Upravnom odjelu zadužnicu s osobnim jamstvom ovjerenu od javnog bilježnika u visini cjelokupnog duga komunalnog doprinosa izdane u korist Grada Vukovara.

U slučaju obročne otplate komunalnog doprinosa većem od 10.000,00 EUR, obveznik plaćanja komunalnog doprinosa dužan je dostaviti Upravnom odjelu neopozivu garanciju banke u visini cjelokupnog duga komunalnog doprinosa, izdane u korist Grada Vukovara, koja mora biti bezuvjetna, bez prigovora i naplativa na poziv.

U slučaju da obveznik plaćanja komunalnog doprinosa ne plati uzastopno tri obroka, naplata zadužnice odnosno bankarske garancije realizira se u punom iznosu komunalnog doprinosa.

Ukoliko Grad Vukovar iz bilo kojeg razloga ne bude mogao naplatiti zadužnicu ili bankarsku garanciju iz stavka 1. i 2. ovog članka, upisat će se založno pravo (hipoteka) na nekretninu.

Obveznik može u svako doba preostali dug platiti odjednom.

Obveznik plaćanja komunalnog doprinosa dužan je dostaviti potvrdu Upravnog odjela nadležnog za financije Grada Vukovara o nepostojanju dugovanja prema Gradu Vukovaru, ne stariju od 7 (sedam) dana od dana podnošenja zahtjeva.

1. **OSLOBAĐANJE OD PLAĆANJA KOMUNALNOG DOPRINOSA**

**Članak 18.**

Grad Vukovar ne plaća komunalni doprinos na svom području.

Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova

2. vojnih građevina

3. prometne, vodne, pomorske, komunikacijske i elektroničke komunikacijske

 infrastrukture

4. nadzemnih i podzemnih produktovoda i vodova

5. sportskih i dječjih igrališta

6. ograda, zidova i potpornih zidova

7. parkirališta, cesta, staza, mostova, fontana, cisterna za vodu, septičkih jama, sunčanih

 kolektora, fotonaponskih modula na građevnoj čestici ili obuhvatu zahvata u prostoru

 postojeće građevine ili na postojećoj građevini, koji su namijenjeni uporabi te

 građevine

8. spomenika.

**Članak 19.**

Plaćanja komunalnog doprinosa oslobođeni su u potpunosti obveznici:

* trgovačka društva u potpunom ili djelomičnom vlasništvu Grada Vukovara,
* javne ustanove i druge pravne osobe kojima je osnivač ili suosnivač Grad Vukovar Vukovarsko-srijemska županija i/ili Republika Hrvatska, a koji grade građevine od javnog interesa (u zdravstvenoj djelatnosti, djelatnostima socijalne skrbi, humanitarne djelatnosti, kulturi, športu, predškolskom, osnovnom i srednjoškolskom obrazovanju, građevine vjerske i sakralne namjene te građevine u svrhu stambenog zbrinjavanja).

**Članak 20.**

Obveznik komunalnog doprinosa koji na području Grada Vukovara gradi građevinu gospodarsko-poslovne namjene oslobađa se plaćanja komunalnog doprinosa u potpunosti. Građevinom gospodarsko-poslovne namjene ne smatra se stambeni prostor, bez obzira da li ga investitor gradi za prodaju, najam ili druge svrhe.

Ukoliko obveznik komunalnog doprinosa iz stavka 1. ovog članka u roku od 7 godina od dana izvršnosti rješenja kojim mu je obračunat komunalni doprinos prema odredbi stavka 1. ovog članka izvrši prenamjenu građevine, dužan je platiti razliku komunalnog doprinosa.

**Članak 21.**

Gradonačelnik može do iznosa 0,5% prihoda bez primitaka ostvarenih u godini koja prethodi godini u kojoj se odlučuje, a preko tog iznosa Gradsko vijeće, na zahtjev osloboditi u potpunosti ili djelomično obveze plaćanja komunalnog doprinosa vlasnike građevnih čestica na kojima se gradi građevina odnosno investitore:

1. koji su ostvarili pravo na obnovu temeljem Zakona o obnovi (NN br. 24/96, 54/96, 87/96, 57/00, 38/09, 45/11, 51/13 98/19), a izgradnjom građevine na drugoj lokaciji,
2. koji su ostvarili pravo na stambeno zbrinjavanje temeljem čl. 8. Zakona o područjima od posebne državne skrbi (NN br. [86/08](http://www.zakon.hr/cms.htm?id=313), [57/11](http://www.zakon.hr/cms.htm?id=314), [51/13](http://www.zakon.hr/cms.htm?id=315), [148/13](http://www.zakon.hr/cms.htm?id=586), [76/14](http://www.zakon.hr/cms.htm?id=951), [147/14](http://www.zakon.hr/cms.htm?id=1642), [18/15](http://www.zakon.hr/cms.htm?id=4678) i 106/18), pravo na potpuno oslobađanje od plaćanja komunalnog doprinosa ostvaruje se samo za volumen građevine koji je utvrđen prema uvjetima i mjerilima Zakona o obnovi.

Prije donošenja rješenja o komunalnom doprinosu Upravni odjel obavijestit će obveznika o pravu na oslobađanje od obveze plaćanja komunalnog doprinosa iz stavka 1. ovog članka, te poslati Obrazac zahtjeva koji je potrebno ispuniti kako bi ostvario pravo na oslobađanje od plaćanja komunalnog doprinosa.

Zahtjev za oslobađanje od plaćanja komunalnog doprinosa, obveznik odnosno investitor je dužan podnijeti Upravnom odjelu u roku od 15 dana od dana primitka ove Obavijesti.

Obveznik iz stavka 1. ovog članka dužan je prilikom podnošenja zahtjeva za oslobađanje od plaćanja komunalnog doprinosa, Upravnom odjelu dostaviti odgovarajuću dokumentaciju kojom dokazuje ispunjenje uvjeta iz stavka 1. ovog članka.

O oslobađanju od obveze plaćanja komunalnog doprinosa Gradonačelnik odnosno Gradsko vijeće Grada Vukovara donosi odluku na temelju koje Upravni odjel donosi rješenje o oslobađanju od obveze plaćanja komunalnog doprinosa.

1. **ZAVRŠNE ODREDBE**

**Članak 22.**

Ova Odluka stupa na snagu osmog dana od dana objave u „Službenom vjesniku“ Grada Vukovara. Stupanjem na snagu ove Odluke prestaje važiti Odluka o komunalnom doprinosu („Službeni vjesnik“ Grada Vukovara broj 1/19.).

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

GRADSKO VIJEĆE

KLASA: 011-03/24-01/8

URBROJ: 2196-1-01-24-

Vukovar, \_\_\_\_\_\_\_\_\_\_ 2024. godine

Predsjednik Gradskog vijeća

 Željko Sabo, teolog